**Twitter** (nykyään **X**) on yhdysvaltalainen yhteisö- ja mikroblogipalvelu, jonka käyttäjät pystyvät lähettämään ja lukemaan toistensa päivityksiä internetissä. Tekstipohjaiset viestit eli tviitit (tai twiitit), voivat sisältää ilmaisversiossa korkeintaan 280 merkkiä, paitsi japanin-, korean- ja kiinankielisillä käyttäjillä, joilla on käytössään 140 merkkiä. Käyttäjien on mahdollista lähettää ja vastaanottaa päivityksiä Twitter-verkkosivuston kautta, tekstiviesteinä, RSS-syötteenä tai erilaisten sovellusten kautta. Palvelun käyttö internetissä on maksutonta.

Twitter julkistettiin vuonna 2006 ja vuonna 2017 sillä oli arviolta 330 miljoonaa aktiivista käyttäjää. Palvelun omisti ja sitä ylläpiti saman niminen yhtiö, jonka pääkonttori oli San Franciscossa, Kaliforniassa. Vuoden 2022 huhtikuussa Elon Musk teki palvelun omistavasta Twitter-yhtiöstä 44 miljardin dollarin ostotarjouksen, ja kauppa toteutui syksyllä 2022.

Huhtikuussa 2023 Twitter yhdistyi osaksi X Corporation -yhtiötä ja jatkaa sen alaisena palveluna. Elon Musk vaihtoi kesällä 2023 palvelun nimen X:ksi.

Historia
--------

Twitterin logo ennen uudelleenbrändäystä X:ksi.
Evan Williams on yksi Twitterin perustajista.
Twitterin kehitys aloitettiin keväällä 2006 ja palvelu julkaistiin heinäkuussa 2006. Ensimmäisen viestin eli tviitin "just setting up my twttr" lähetti Twitterin kehittäjä Jack Dorsey 21. maaliskuuta 2006.

Vuonna 2007 päivittäisten tviittien määrä kasvoi 20 000:sta 60 000:een. Ensimmäisenä aihetunnistetta eli hashtagia käytti Chris Messina.
Kolmannen osapuolen asiakasohjelma Twitterrific käytti ensimmäisen kerran termiä "tweet". Twitter käytti alun perin postauksista sanaa "twittering". Twitterrific kehitti myös keskustelun ketjuttamisen ja sen sinisestä lintumaskotista tuli Twitterin logo.

Barack Obaman presidentinvaalikampanjassa vuonna 2008 Twitteriä hyödynnettiin paljon. Maaliskuussa 2008 Twitterillä oli 1,3 miljoonaa rekisteröityä käyttäjää. Huhtikuussa 2009 rekisteröityjä käyttäjiä oli kuusi miljoonaa ja lokakuussa 2010 jo yli 50 miljoonaa. Vuonna 2010 Twitterissä alkoi tviittien, trendien ja tilien mainostaminen. Päivittäin lähetettiin noin 50 miljoonaa tviittiä. Suomessa julkaistiin vuonna 2010 maailman ensimmäinen Twitterin avulla tehty romaani *Todellisuudesta toiseen*.

Twitterissä oli syyskuussa 2011 jo 100 miljoonaa aktiivista käyttäjää, ja päivittäisiä tviittejä lähetettiin 140 miljoonaa. Suomennettu käyttöliittymä julkaistiin, ja Suomessa oli arviolta 50 000 aktiivista käyttäjää kuukaudessa.

Aktiivisten Twitter-käyttäjien määrä ylitti 200 miljoonaa syyskuussa 2012, ja päivittäisiä tviittejä lähetettiin 340 miljoonaa. Käyttäjien oma Twitter-historia tuli kokonaisuudessaan heidän ladattavakseen.

Twitter listautui pörssiin vuonna 2013. Käyttäjiä oli 200 miljoonaa, jotka lähettivät päivittäin 400 miljoonaa tviittiä. Vuonna 2014 käyttäjämäärä ylitti 250 miljoonaa, minkä jälkeen Twitterin kasvuvauhti alkoi hidastua. Vuonna 2015 käyttäjämäärä saavutti 300 miljoonaa, vuonna 2016 315 miljoonaa ja vuonna 2017 noin 330 miljoonaa. Vuonna 2015 Twitter osti Periscopen, jonka avulla voi tehdä live-videolähetyksiä.

Ensimmäisenä 100 miljoonan seuraajan rajan ylitti laulaja Katy Perry. Yhden tviitin enimmäismerkkimäärä nostettiin 140 merkistä 280 merkkiin.

Vuonna 2011 Twitter osti tietokoneella käytettävän Twitter-sovelluksen TweetDeckin.

Vuonna 2019 Twitter julkaisi uuden ulkoasun palvelulle. Samassa yhteydessä tuki TLS-protokollan versioille 1.0 ja 1.1 lakkautettiin ja vaatimukseksi tuli 1.2 tai uudempi.

Vuonna 2019 toimitusjohtaja Jack Dorsey kertoi *Bluesky*-hankkeesta, jonka tavoitteena oli avoin ja hajautettu standardi sosiaaliselle medialle. Syiksi Dorsey kertoi että keskitetty valvonta ei skaalaudu hyvin, sosiaalisen median arvo siirtyy sisällön isännöinnistä suositusalgoritmeihin, olemassa olevat kannustimet aiheuttavat vastakkainasettelua eikä keskustelua ja uusi tekniikka tekee hajautetusta mallista mahdollisen. Blueskysta ilmoitettiin vuonna 2019, mutta yhtiö on perustettu myöhemmin: yhtiöön viitataan isolla alkukirjaimella kun taas avoimen projektin yhteisöön viitataan pienellä alkukirjaimella.

Vuonna 2021 Dorsey kertoi aikeesta tehdä sisällön moderoinnista läpinäkyvämpää ja vetoomustoiminnasta vankempaa sekä työskennellä enemmän avoimen lähdekoodin *Bluesky* -hankkeen kanssa. Dorsey mainitsi vaikuttimeksi lait, jotka koskevat palveluntarjoajien immuniteettia palvelussa kulkevasta sisällössä sekä tiukentuvat antitrustilait. Sisällön moderoinnista on tullut hyvin keskittynyttä, mikä aiheuttaa paljon kuormitusta.

Yhdysvaltain vaaleihin liittyvää bottimainostusta Twitterissä.
2020-luvun alun koronaviruspandemian aikana Twitter alkoi merkitä harhaanjohtavaa tietoa levittäviä tviittejä ja linkittää faktantarkistukseen.
Toukokuussa 2020 Twitterin moderaattorit merkitsivät kaksi Yhdysvaltain presidentti Donald Trumpin tviittiä "mahdollisesti harhaanjohtaviksi". Myöhemmin Twitter piilotti Trumpin twiittejä "väkivaltaan kannustavana". Twitter esti Trumpin kokonaan Twitteristä 9. tammikuuta 2021.

### Twitter Elon Muskin omistuksessa

Miljardööri Elon Musk osti vuoden 2022 alussa Twitterin osakkeista 9,2 prosenttia. Huhtikuussa 2022 hän teki 43 miljardin dollarin tarjouksen yhtiön kaikista osakkeista, haluten muuttaa Twitterin pörssiyrityksestä kokonaan yksityisomisteiseksi. Musk perusteli ostotarjoustaan sillä, että Twitterin pitäisi olla maailmanlaajuinen ja yleinen sananvapauden alusta, mutta koska se ei pysty moderaatiolinjansa vuoksi sitä olemaan, se vaarantaa demokratian. Twitterin hallitus hyväksyi Muskin ostotarjouksen 25.4.2022. Lopullinen kauppahinta olisi noin 44 miljardia dollaria eli noin 41,1 miljardia euroa. Kaupan vahvistuminen vaati sekä Twitterin osakkeenomistajien että kilpailuviranomaisten hyväksynnän. Twitter-kauppa toteutui lopullisesti vuoden 2022 syksyllä. Heinäkuussa 2022 Musk ilmoitti peruvansa kaupan, mutta hyväksyi sen kuitenkin lokakuun alussa 2022.

Musk irtisanoi heti useita Twitterin johtajia, muun muassa toimitusjohtaja Parag Agrawalin, sekä irtisanoi suuren osan Twitterin 7 500 työntekijästä. Hän kertoi tarjoavansa käyttäjille maksullista tilausmallia, joka takaa pääsyn suosittujen vaikuttajien sisältöön. Musk kertoi myös suunnittelevansa Twitteriin PayPalin kaltaista maksujenvälitysjärjestelmää ja muutenkin laajentavansa palvelun toimintoja.

Joulukuussa 2022 Musk alkoi julkaista Twitter Files -paljastuksia yhtiön sisäisistä käytännöistä ennen ostoa. Paljastukset koskivat moderointia Hunter Bidenin tietokonetta koskevasta uutisesta, tiettyjen konservatiivien tunnusten asettamista mustalle listalle, Donald Trumpin estämistä Twitteristä ja sitä miten Twitterissä reagoitiin 6. tammikuuta 2021 tapahtuneeseen Yhdysvaltain kongressitalon valtaukseen.

13. tammikuuta 2023 Twitter esti kaikki kolmannen osapuolen ohjelmat Twitteristä ja kielsi ne virallisesti viikkoa myöhemmin.

Huhtikuussa 2023 Twitter yhdistyi osaksi X Corporation -yhtiötä ja jatkaa sen alaisena palveluna. Musk vaihtoi kesällä 2023 palvelun nimen X:ksi.

Syyskuussa 2023 Euroopan unioni varoitti Elon Muskia noudattamaan uusia lakeja, joiden tarkoituksena on taistella disinformaatiota ja propagandaa vastaan. Vuoden 2023 joulukuussa Euroopan unioni ilmoitti alkavansa tutkia Twitterin mahdollisia rikkomuksia EU:n digitaalisten palveluiden (DSA) säädöksiä kohtaan. Epäillyt rikkomukset liittyvät ainakin osittain Hamasin hyökkäykseen Israelia vastaan. DSA tuli voimaan vuoden 2022 marraskuussa ja se vaatii suuria verkkoalustoja ja hakukoneita tekemään enemmän laittoman sisällön sekä yleiseen turvallisuuteen kohdistuvien riskien torjumiseksi.

Marraskuussa 2023 useat suuret yhtiöt lopettivat mainostamisen X:ssä johtuen Muskin toiminnasta.

*X* julkaisee vuoden 2024 aikana käyttäjienvälisen maksupalvelun.

Viestintä
---------

Twitter on avoin yhteisöpalvelu. Kuka tahansa Twitterin käyttäjä voi seurata ketä tahansa käyttäjää ilman erillistä hyväksymiskäytäntöä. Kaikki Twitterissä lähetetyt viestit näkyvät kaikille käyttäjille, jotka vierailevat lähettäjän profiilissa, seuraavat häntä tai jotka on mainittu viestissä.

Twitterissä lähetettyjä viestejä kutsutaan tviiteiksi. Yhden tviitin merkkimäärä saa olla enintään 280 merkkiä (maksullisessa X Premiumissa 25 000 merkkiä). Viestin lyhyyden johdosta tviittien täytyy olla ytimekkäitä. Tilanpuutteen johdosta Twitteriin on kehitetty omat kielioppisäännöt, joiden avulla viestintää voidaan organisoida. Nämä kielioppisäännöt perustuvat yhtäältä Twitterin teknisiin ominaisuuksiin ja toisaalta vakiintuneisiin käytäntöihin.

Kielioppisääntöjen keskeisimpiä elementtejä ovat:

* Aihetunnisteet eli hashtagit, jotka saadaan lisäämällä minkä tahansa sanan eteen symboli #. Aihetunnisteiden avulla Twitteristä voi etsiä tietoa sekä nähdä tviittivirta kyseisellä asiasanalla.
* Twitter-tilit, jotka merkitään symbolilla @. Kun tviitissä viitataan tämän symbolin avulla johonkin Twitter-tiliin, tilin omistaja saa tiedon viestistä. Eri tileille osoitetut viestit kerätään myös omille välilehdilleen.
* Uudelleentviittauksella voidaan lähettää viesti uudelleen omalle seuraajajoukolle.
* Tykkäämisellä (♥) lukija voi osoittaa pitävänsä viestin sisällöstä.
* Yksityisviestit näkyvät vain valituille vastaanottajille, eikä niissä ole 280 merkin rajoitusta.

Muita Twitterin toimintoja ovat muun muassa listat ja hetket. Listoille käyttäjä voi lisätä haluamiaan tilejä. Listat voivat olla yksityisiä tai julkisia. Hetket ovat korostettuja merkittäviä tapahtumia, joiden luomisessa voidaan hyödyntää olemassa olevia tviittejä ja valokuvia.

Tviittien virtaa voi seurata hallitusti jonkin Twitterin kehittämän työkalun tai markkinoilla olevan sosiaalisen median hallintatyökalun kautta.

Tili
----

Twitter-tili voi olla varmennettu tai varmentamaton. Varmennettu tili tarkoittaa sitä, että Twitter on varmistanut tilin kuuluvan sille henkilölle tai yritykselle, jota se väittää edustavansa. Ennen marraskuuta 2022 tunnetut henkilöt ja yritykset saivat varmentaa tilinsä maksutta, minkä merkkinä heidän tilinsä yhteydessä näkyy sininen merkki ("*Blue Checkmark*"). Marraskuusta 2022 lähtien kuka tahansa voi varmentaa tilinsä, mutta varmennukseen kuuluu kahdeksan dollarin kuukausimaksu. Varmennetun tilin käyttäjä näkee muita vähemmän mainoksia ja pystyy jakamaan tavallista pidempiä videoita. NewsGuardin tutkimuksen mukaan "varmennetut" tilit levittävät suuren osan misinformaatiosta, joka liittyy Israelin ja Hamasin väliseen sotaan. 250:stä levinneimmästä viestistä kolme neljännestä oli peräisin maksullista merkkiä käyttäviltä tileiltä.

Toisena henkilönä esiintyminen on Twitterissä kiellettyä ja johtaa tilin pysyvään sulkemiseen. Selkeästi ilmoitetut parodiatilit on kuitenkin sallittu.

Ominaisuuksia
-------------

Twitterissä on `t.co` linkinlyhennyspalvelu, jonka kautta kaikki ilmoituksissa kulkevat URL-osoitteet kulkevat ja osoitteet muunnetaan lyhennettyyn muotoon. Palvelun tarkoituksena on estää linkkien välitys haittaohjelmia sisältäville sivuille. Lisäksi lyhennyspalvelut kuten `bit.ly` toimivat: `t.co` on tarkoitettu vain Twitterin kautta lähetetyissä viesteissä eikä toimi yleisenä palveluna.

Palvelun ohjelmointirajapinta sisältää pääsyn viesteihin, mutta sisältävät eri tasojen mukaan pääsyn tietyille määrille viestejä sekä muita rajoitteita. Rajapinnan kautta voi ohjelmallisesti hakea ja analysoida Twitterin dataa.

Käyttötarkoituksia
------------------

Twitteriä käytetään niin yksityiselämään kuin ammattiinkin liittyvissä tarkoituksissa. Käyttäjä voi seurata Twitterissä jotain tiettyä aihetta, lukea uutisia tai seurata yhteiskunnallista keskustelua. Twitter nousee usein esille erilaisten katastrofien, terrori-iskujen tai suurten uutistapahtumien yhteydessä.

Katastrofiviestinnässä Twitteriä käytetään paljon, koska tieto leviää nopeimmin sosiaalisten verkostojen kautta ja koska puhelinlinjojen katketessa ja kännykkäverkkojen pettäessä Twitterin kautta saattaa voida yhä viestiä.

Toimittajat ovat usein hyvin aktiivisia Twitterissä ja hakevat uutisjuttuja, jakavat uutisia ja käyvät keskustelua. Journalistit seuraavat Twitterissä julkkiksia ja poliitikkoja, jotka tviittaavat paljon.

Politiikassa Twitteriä on käytetty erityisesti vallankumouksista ja muusta kuohunnasta tiedottamiseen. Twitteriä käytettiin menestyksekkäästi lietsomaan Moldovan vuoden 2009 vaalien jälkeisiä levottomuuksia, jotka saivat nimen "Twitter-vallankumous". Vuonna 2009 Iranin presidentinvaalien jälkeisissä mielenosoituksissa vaalitappion kokeneen opposition kannattajat levittivät Twitterin avulla tietoa mellakoista ulkomaille. Ulkomaalaisilta toimittajilta oli samaan aikaan kielletty tilanteiden raportointi, mikä lisäsi Twitterin merkitystä.

Yhdysvaltain presidentinvaalikampanjoissa ja vaaliväittelyissä vuonna 2016 ehdokkaiden tviitit olivat näkyvässä roolissa. Tultuaan valituksi presidentti Trump alkoi käyttää Twitteriä ensisijaisena viestintäkanavanaan. Suomessakin vaalikeskustelut keräävät paljon livetviittauksia. Twitterin todellisesta vaikutuksesta äänestyspäätöksiin on kuitenkin esitetty hyvin vastakkaisia mielipiteitä.

Erilaiset organisaatiot, järjestöt ja ihmiset käyttävät Twitteriä saadakseen äänensä kuuluville, jos se ei niiltä muuten onnistu. Terroristijärjestöt käyttävät Twitteriä aktiivisesti, ja myös terrori-iskujen silminnäkijät raportoivat Twitterin kautta.

Yritykset ja organisaatiot ovat ottaneet Twitterin tärkeäksi osaksi viestintäänsä. Twitteriä käytetään esimerkiksi brändin rakentamisen väylänä ja osana organisaatioiden palveluviestintää.

Julkkikset, kuten populaarikulttuurin tähdet ja suosikkiurheilijat, käyttävät Twitteriä viestintä- ja tiedotusvälineenään omilla ehdoillaan ilman uutismediaa, jolloin he saavat faneihinsa suoremman yhteyden. Seuratuimpien käyttäjien listalla onkin eniten juuri populaari- ja viihdekulttuurin edustajia, joillakin heistä yli 100 miljoonaa seuraajaa.

Yhdysvalloissa on suosittua käyttää Twitteriä terveyskysymyksissä. Joidenkin sairauksien ympärille on muodostunut yhteisöjä, joissa jaetaan asiantuntijoiden ja vertaisten näkemyksiä sairaudesta.

Käyttäjämäärät
--------------

Twitter ei itse julkaise tietoa käyttäjämääristään. Maailmassa on arvioitu vuonna 2017 olevan noin 330 miljoonaa aktiivista käyttäjää ja 1,6 miljardia rekisteröitynyttä käyttäjää. Suomessa on arvioitu vuonna 2017 olevan lähes 500 000 Twitterin käyttäjää, joista vähintään kerran viikossa tviittaa noin 50 000.

Twitterin seuratuin henkilö maaliskuussa 2018 oli laulaja Katy Perry yli 108 miljoonalla seuraajallaan. Seuraavaksi seuratuimpia olivat Justin Bieber, Barack Obama ja Rihanna.

Kritiikki
---------

*Vanity Fair* -lehden mukaan Twitterin oma toiminta ja rajanveto vihapuheen ja sananvapauden välillä on ollut pitkään ongelmallista. Facebookin, YouTuben ja muiden alustojen tavoin Twitterin haaste on puuttua väärinkäytöksiin tehokkaasti. Väärinkäytöksiin puuttuessaan Twitter on usein joutunut pyytelemään anteeksi sensuurin virheitä Yhdysvaltain politiikan molemmilta laidoilta, mutta myös senaatin kuultavaksi siitä miten venäläiset trollitilit pääsivät suoltamaan valtavasti propagandaa vuoden 2016 presidentinvaalien aikana.

Ihmisoikeusjärjestöt ovat ilmaisseet huolensa vihapuheen leviämisestä Twitterissä miljardööri Elon Muskin ostettua Twitterin kokonaan omistukseensa huhtikuussa 2022. Arvostelijoiden mukaan Muskin tekemät muutokset ovat tehneet Twitterin käytöstä arvaamatonta ja turvatonta. Heidän mukaansa palvelussa lisääntynyt verkkoviha vaarantaa sananvapauden. Monet Twitterin käyttäjät ovat luopuneet palvelusta ja siirtyneet muihin sosiaalisiin medioihin.

Kilpailijoita ja vaihtoehtoja
-----------------------------

* Mastodon
* Hive Social
* Tiktok
* Discord
* Reddit

Katso myös
----------

* Vine (ohjelmisto)

Lähteet
-------

* Isotalus, Pekka & Jussila, Jari & Matikainen, Janne (toim.): *Twitter viestintänä. Ilmiöt ja verkostot*. Tampere: Vastapaino, 2018. ISBN 978-951-768-615-0.

### Viitteet

1. ↑  Don Lehtinen: Twitter muuttui X:ksi *Helsingin Sanomat*.  24.7.2023. Viitattu 24.7.2023.
2. ↑  Twitter tuplaa merkkimäärän lähes kaikille käyttäjille – tviittien maksimiksi 280 merkkiä *Yle Uutiset*. Viitattu 8.11.2017.
3. ↑  Twitter vaihtoi nimensä ja logonsa – muutos sai suomalaisasiantuntijan "hämmentyneeksi ja surulliseksi" *mtvuutiset.fi*.  27.7.2023. Viitattu 15.12.2023.
4. ↑  Haavisto, Maija: *Näin käytät Twitteriä*. Helsinki: Finn Lectura, 2009. ISBN 978-951-792-439-9. Kirjan verkkosivut.
5. ↑  Isotalus, Pekka & Jussila, Jari & Matikainen, Janne (teoksessa *Twitter viestintänä*, 2018), s. 9.
6. 1 2 3 4 5 6  Isotalus, Pekka & Jussila, Jari & Matikainen, Janne (teoksessa *Twitter viestintänä*, 2018), s. 15–16.
7. 1 2  Uusitalo, Petteri: Ei ennakkovaroitusta, ei selitystä – Twitter kielsi muiden kehittäjien sovellukset leikkaamalla piuhat *Mikrobitti*. Viitattu 1.2.2023.
8. ↑  Arrington, Michael: Twitter To Buy TweetDeck For $40 Million – $50 Million *techcrunch.com*.  2.5.2011. Viitattu 12.7.2011. (englanniksi)
9. ↑  Introducing a new Twitter.com *blog.twitter.com*.  15.7.2019. Viitattu 26.4.2022. (englanniksi)
10. ↑  Twitter will deprecate support for TLS 1.0, TLS 1.1 on July 15 *thesslstore.com*.  12.7.2019. Viitattu 26.4.2022. (englanniksi)
11. 1 2  Vaughan-Nichols, Steven: Twitter proposes open social network standard *zdnet.com*.  11.12.2019. Viitattu 26.4.2022. (englanniksi)
12. ↑  Graber, Jay & Velez, Golda: How it Started *blueskyweb.xyz*.  28.2.2022. Viitattu 26.4.2022. (englanniksi)
13. 1 2  Goldsmith, Jill: Twitter CEO Jack Dorsey On Section 230, Transparency, Appeals And Twitter Turning 15 *deadline.com*.  10.2.2021. Viitattu 26.4.2022. (englanniksi)
14. ↑  Brian Fung: Twitter labeled Trump tweets with a fact check for the first time *CNN*.  26.5.2020. Viitattu 2.2.2023. (englanniksi)
15. ↑  Twitter hides Trump tweet for ’glorifying violence’ *BBC News*.  29.5.2020. Viitattu 2.2.2023. (englanniksi)
16. ↑  Hern, Alex: Twitter hides Donald Trump tweet for ’glorifying violence’ *The Guardian*.  29.5.2020. Viitattu 2.2.2023. (englanniksi)
17. ↑  Fung, Brian: Twitter bans President Trump permanently *CNN*.  8.1.2021. Viitattu 2.2.2023.
18. ↑  Milmo, Dan: How ’free speech absolutist’ Elon Musk would transform Twitter *The Guardian*.  14.4.2022. Viitattu 28.4.2022. (englanniksi)
19. ↑  Elon Musk osti Twitterin *Taloussanomat*.  25.4.2022. Viitattu 28.4.2022.
20. ↑  Elon Musk peruu kohutun 44 miljardin dollarin Twitter-kaupan – Twitter aikoo saada kaupan päätökseen oikeusteitse *yle.fi*. Viitattu 9.7.2022.
21. ↑  Elon Musk omistaa nyt Twitterin ja jakoi heti potkuja yhtiön johtajille *Helsingin Sanomat*.  28.10.2022. Viitattu 28.10.2022.
22. ↑  Hsu, Tiffany & Conger, Kate: On Twitter, Elon Musk Details His Plans for Twitter’s Business *The New York Times*.  9.11.2022. Viitattu 22.11.2022. (englanniksi)
23. ↑  Kommentti: Elon Muskin sekoilu Hunter Bidenin kikkelikuvilla kertoo, kuinka syvälle Twitter on vajonnut *Ilta-Sanomat*.  17.12.2022. Viitattu 1.2.2023.
24. ↑  Shapero, Julia: Former NYT columnist Bari Weiss releases ’Twitter Files Part Two’ *The Hill*.  9.12.2022. Viitattu 2.2.2023. (englanniksi)
25. ↑  Twitter had ’secret blacklists’ to limit users, journalist claims *Aljazeera.com*. Viitattu 2.2.2023. (englanniksi)
26. ↑  Jani Ahosola: Twitter ei ole enää yhtiö *Iltalehti*.  11.4.2023. Viitattu 11.4.2023.
27. ↑  Twitter vaihtoi nimensä ja logonsa – muutos sai suomalaisasiantuntijan "hämmentyneeksi ja surulliseksi" *mtvuutiset.fi*.  27.7.2023. Viitattu 15.12.2023.
28. ↑  Lisa O'Carroll: EU warns Elon Musk after Twitter found to have highest rate of disinformation *theguardian.com*.  26.9.2023. Viitattu 22.10.2023. (englanniksi)
29. ↑  EU targets Musk's X in first illegal content probe  18.12.2023. Reuters.
30. ↑  Brandon Vigliarolo: IBM-led advertising X-odus gains steam as more flee Musk's platform *theregister.com*.  20.11.2023. Viitattu 21.11.2023. (englanniksi)
31. ↑  Joakim Kullas: Nyt tuli vahvistus: Elon Musk muuttaa X-sovelluksen maksupalveluksi *Tivi*.  15.1.2024. Viitattu 15.1.2024.
32. 1 2 3 4 5  Isotalus, Pekka & Jussila, Jari & Matikainen, Janne (teoksessa *Twitter viestintänä*, 2018), s. 10–12.
33. ↑  Alex Perry: Sigh, Twitter Blue users can now post even longer tweets *Mashable*.  27.6.2023. Viitattu 12.8.2023.
34. 1 2  Hallonblad, Alli: Twitter julkisti varmennettujen tilien kuukausimaksut *Helsingin Sanomat*.  6.11.2022. Viitattu 7.11.2022.
35. ↑  Jon Brodkin: Top Israel/Hamas misinformation spreaders use Elon Musk’s paid "verification" *arstechnica.com*.  20.10.2023. Viitattu 22.10.2023. (englanniksi)
36. ↑  Kukkonen, Laura: Tätä ei Elon Muskin huumorin­taju kestä: Muskina esiintyvät erotetaan Twitteristä välittömästi *Helsingin Sanomat*.  7.11.2022. Viitattu 7.11.2022.
37. 1 2 3  About Twitter's Link Service (http://t.co) *support.twitter.com*.  Arkistoitu. Viitattu 26.4.2022. (englanniksi)
38. ↑  V2 Access Levels *developer.twitter.com*. Viitattu 26.4.2022. (englanniksi)
39. ↑  About the Twitter API *developer.twitter.com*. Viitattu 26.4.2022. (englanniksi)
40. 1 2 3 4 5 6 7 8  Isotalus, Pekka & Jussila, Jari & Matikainen, Janne (teoksessa *Twitter viestintänä*, 2018), s. 17–26.
41. ↑  Stack, Graham: ’Twitter revolution’ Moldovan activist goes into hiding *The Guardian*.  15.4.2009. Viitattu 8.8.2009. (englanniksi)
42. ↑  Denisov, Vadim: Moldova’s Twitter Revolution *Foreign Policy*.  4.7.2009.  Arkistoitu 15.6.2009. Viitattu 8.8.2009. (englanniksi)
43. ↑  Twitter auttaa Iranin mielenosoittajia – lykkää päivitystään *MTV3.fi*.  16.6.2009. Viitattu 8.8.2009.
44. ↑  Isotalus, Pekka & Jussila, Jari & Matikainen, Janne (teoksessa *Twitter viestintänä*, 2018), s. 12–13.
45. ↑  The top 100 most followed on Twitter *Twitter Counter*. Viitattu 4.3.2018. (englanniksi)
46. ↑  For Jack Dorsey, policing Twitter has become an unwinnable war *Vanity Fair*.  8.11.2017. Viitattu 25.5.2019. (englanniksi)
47. ↑  Lehtonen, Atte: Ihmisoikeusjärjestöt huolissaan Elon Muskin Twitter-kaupoista: "Sananvapaus ei ole absoluuttinen oikeus" *Iltalehti*.  26.4.2022. Viitattu 26.4.2022.
48. ↑  Sananvapausaktivisti Elon Musk osti Twitterin – asiantuntijat epäilevät, että trollit ja valeuutiset voivat ottaa vallan *Yle uutiset*.  26.4.2022. Viitattu 26.4.2022.
49. ↑  Arjoranta, Jonne & Jauhiainen, Jenna: Kansalaiset tarvitsevat vaihtoehtoja sosiaalisen median jättiläisille *Helsingin Sanomat*.  1.2.2023. Viitattu 1.2.2023.
50. 1 2 3 4 5  The best alternatives to Twitter *Digital Trends*.  28.4.2022. Viitattu 21.10.2022. (englanniksi)

Aiheesta muualla
----------------

* Kuvia tai muita tiedostoja aiheesta **Twitter** Wikimedia Commonsissa

* Twitter.com. Virallinen sivusto (myös suomeksi).